VG Nett tar opp jakten på Tom Lund-statuens hode
Bildene av en hodeløs Tom Lund-statue har gått Norge rundt i morgentimene torsdag. Men foreløpig vet ingen hvor selve hodet på statuen befinner seg. Det vil VG forsøke å komme til bunns i - journalist Per Opsahl og VGTVs Kristoffer Kumar har derfor dratt ut i Oslos og Lillestrøms gater for å forsøke å løse mysteriet med det manglende hodet. Har du sett det savnede hodet eller har tips til hvor det kan befinne seg? KontaktPer Opsahl her! Selve jakten kan du for øvrig følge via vårt direktestudio gjennom dagen.Statuen av LSK-helten Tom Lund har vært gjenstand for herjinger også tidligere, men i natt ble den rett og slett utsatt for hærverk. Da VG kom til Åråsen i dag tidlig var politiet på plass for å gjøre undersøkelser. Men hodet var sporløst forsvunnet. - Det er blitt tatt med som et trofé eller noe. Det dukker nok opp, sier drift- og arrangementsjef i LSK, Kjell Hulby, til VG.- Klanen støtter ikke halshugging. Den/de som har kappet hodet av Tom Lund-statuen får ikke noe kred her i gården, sier talsmann Christian Kjellsen til Klanens hjemmesider. Også i LSK-leiren er de klare på at hvem som helst kan stå bak handlingen. Sportsdirektør Torgeir Bjarmann ville tidligere i dag ikke gjøre seg opp noen mening om hvem gjerningsmennene kan være. - Det får politiet ta seg av, sa han til VG.Selv reagerte for øvrig Tom Lund slik da VG ringte ham i dag tidlig og fortalte om hendelsen. - Dette går over alle normale grenser. Dette har jeg ikke sansen for. Fotball skal være et enkelt og realt spill. Jeg synes faktisk mest synd på de som har gjort dette.
Hodet som ble kappet av Tom Lund-statuen ved Åråsen er fortsatt forsvunnet. Nå tar VG Nett opp jakten.